Leerling verdrink in koshuis se swembad | Netwerk24
Deur Linkie Bessinger 18 Januarie 2020 16:29
Die Gautengse onderwysdepartement het hul meegevoel uitgespreek nadat nog 'n leerling die afgelope week verdrink het.
Keamohetswe Shaun Seboko (13), 'n gr. 7-leerling aan die Laerskool Bekker in Magaliesburg, se lewelose liggaam is Woensdagmiddag in die skoolkoshuis se swembad gevind. Hy het na bewering verdrink.
Panyaza Lesufi, Gautengse LUR vir onderwys, het Vrydagmiddag in 'n verklaring gesê die onderwysdepartement is hartseer oor die kind se dood.
'n Gr. 7-leerling aan die Laerskool Bekker, in Magaliesburg, se lyk is Woensdagmiddag in die skoolswembad gekry. Foto: Facebook
Die voorval volg kort nadat nog 'n gr. 8-leerling, Enock Mpianzi van Parktown Boys' High School in Johannesburg, ook die week tydens 'n oriënteringskamp vermoedelik in 'n rivier verdrink het.
Lesufi sê die inligting oor Keamohetswe se dood is eers laat Vrydagmiddag aan die Gautengse departement van onderwys bekend gemaak.
Owerhede was op die toneel en die oorsaak van Keamohetswe se dood word steeds ondersoek.
" 'n Beradingspan van die skool is beskikbaar gestel om die leerlinge van die skool met die nodige emosionele steun te help.
"Dié week was 'n aaklige week vir die onderwyssektor.
"Ons deel graag ons innige meegevoel met die familie van die leerlinge. Hulle is in ons gedagtes en gebede in dié hartseer tyd."